Vergenoegdheid | News24
WANNEER is genoeg genoeg? Spreuke 30:15 maak hierdie toepaslike opmerking: "Die bloedsuier het twee dogters, hulle is gee en gee."
Dit handel oor ander sake, maar verwoord die saak van onvergenoegdheid mooi. Onvergenoegdheid is die siekte wat maak dat mens nooit tevrede is nie, nooit genoeg het nie, nooit versadig word nie. Dit is duidelik dat dit nie 'n kwaal van die Bybelse tye was nie, maar nog altyd met die mens was. Soms word mense verslaaf aan stimulasie, soos eenkeer getoets is by 'n groot popmusiek konsert.
Daar is gekla dat die musiek te sag was. Dit is toe harder gestel by die volgende konsert. Weer is gekla oor die klank. Dit is weer opgestel, todat van die mense begin kla het oor gehoorverlies! Ons weet egter almal uit ervaring dat as jy plesier of genot of stimulasie najaag jy nooit regtig die punt bereik waar jy kan sê nou is jy vergenoeg of tevrede nie.
Eenmaal het een van die groot Bybelfigure Paulus uit die tronk geskryf: "Ek is tot alles in staat deur Christus wat my die krag gee."
Hy het dit nie gesê omdat hy van nature 'n positiewe mens was of min behoeftes gehad het nie. Hy het geweet wat armoede en oorvloed was. Hy het dit gesê omdat hy in die leerskool van God was.
Hy skryf die woorde ook nie vanuit die gemakstoel van sy duur vliegtuig nie. Hy skryf die woorde uit die tronk. Paulus het Christus se krag geken en daarom goddelike perspektief op die lewe gehad.
Sy prioriteite was reg en hy was altyd dankbaar vir wat God Hom uit genade gegee het. Wanneer jy self dalk gebrek ly, of onvergenoegd is omdat jy met minder moet klaarkom as wat jy graag wou, moet jy leer om nie verwytend teenoor God te wees nie, maar op sy wysheid en beloftes te vertrou. Wees dankbaar vir wat jy het, moenie fokus op wat jy nie het nie.